Tweġiba ta' Ġob Ġob wieġeb u qal: "Isimgħuni, isimgħuni kelma, u jkunli dan il-faraġ tagħkom. Stabru bija, ħalluni nitkellem, u xħin nispiċċa ddieħku kemm tridu. Jewwilla ma' bniedem li għandi xi ngħid jien? M'għandix forsi għax nitlef sabri? Araw xi ġrali u għandkom titbikkmu, u tqiegħdu jdejkom fuq fommkom. Għax jien imqar naħseb biss nibqa' mnixxef, u taqbadni tkexkixa ma' ġismi kollu. L-għala l-ħżiena ħajjithom twila, u kulma jmorru jikbru fis-setgħa? Imqabbda fis-sod il-familja tagħhom: missirijiethom għadhom magħhom, u wliedhom taħt għajnejhom. Djarhom fiż-żgur, m'għandhomx minn xiex jibżgħu, mhuwiex fuqhom il-bastun ta' Alla. Inissel il-barri tagħhom u ma jfallix, tferragħ il-baqra tagħhom u ma tkorrix. Jerħu ż-żgħar tagħhom jimirħu bħall-ħrief, u lit-tfal tagħhom jogħxew fiż-żfin. Jgħannu biċ-ċetra u t-tanburlin, u jixxalaw bid-daqq tal-flawt. Jgħadduha tajjeb ħajjithom kollha, u jinżlu bis-sliem fl-Imwiet. U dawn qalu 'l Alla: 'Ħallina bi kwietna, minn triqatek ma jimpurtaniex. X'inhu Xaddaj biex aħna nobduh? X'se ndaħħlu jekk nitolbuh?' M'għandhomx forsi l-ħżiena xortihom f'idejhom għalkemm ħsiebhom imbiegħed minn Alla? Kemm-il darba ntfiet il-lampa tal-ħżiena, jew messithom il-ħsara li ħaqqhom, jew qassmitilhom uġigħ il-korla ta' Alla? Kemm minnhom saru bħat-tiben mar-riħ, jew bħal sifja maħtufa mir-riefnu? Tgħidu: 'Alla jerfa' l-kastig tagħhom għal uliedhom'; le, ngħidilkom, lill-ħati jmissu jagħtih ħalli jitgħallem, ħa jaraw għajnejh stess il-kalċi tiegħu, u jixrob huwa nnifsu mill-korla ta' Xaddaj. Għax x'jimpurtah minn daru wara mewtu, meta jkun għalaq l-għadd ta' xhuru? Tgħiduli: 'Se jgħallem xi ħadd l-għerf lil Alla, Hu li jagħmel ħaqq mill-ogħla ħlejjaq ?' Araw: wieħed imut fl-aħjar ta' saħħtu kollu hieni u kuntent, ġenbejh mimlija bis-simna u l-mudullun ta' għadmu tari. Ieħor imut bl-imrar ġo qalbu, mingħajr qatt ma daq xi hena. U lkoll xorta fit-trab jimteddu, 'il wieħed u 'l ieħor jiksi d-dud. Ara: jiena naf tajjeb ħsibijietkom, x'qegħdin tfasslu biex tonsbuni. Se tgħiduli: 'Fejn hi issa dar il-prinċep? Fejnhom issa l-għamajjar tal-ħżiena?' Ngħidilkom: 'Staqsu 'l dawk li siefru, u tirruftawx it-tagħrif li ġabru. Il-ħażin ma jintmessx minn jum il-ħsara, ikun meħlus xħin tiġi l-korla. Ħadd ma jċanfru f'wiċċu għal imġibtu, ħadd ma jħallsu talli għamel. U xħin imorru bih għad-difna, tmur warajh in-nies bi ħġarha, u timxi quddiemu folla kbira; tagħmillu fuq qabru sahra, u jkunlu ħelu t-trab tal-wied.' Kif tridu, mela, tfarrġuni? Bil-frugħa? Mhux gideb biss baqa' fi tweġibkom?"